Zuma verdedig besluit om Cele af te dankBheki Cele. Foto: GCIS “[Cele] het versuim om ‘n saak te maak vir die hersiening van die president se besluit,” het Zuma se regsadviseur Boniswe Makhene in hofstukke aangevoer. Cele het in Julie 2012 ŉ hofaansoek gebring waarin hy sy afdanking teenstaan. Cele is afgedank nadat ŉ kommissie van ondersoek op die been gebring is en ŉ verslag opgestel het. Daar is bevind dat Cele oneerlik opgetree het en dat daar ŉ botsing van belange was rakende twee huurooreenkomste wat Cele geteken het. Volgens die Sunday Independent glo Zuma dit was die regte besluit om Cele af te dank in lig van die kommissie se bevindings. “Geen ander stap sou redelik toepaslik gewees het nie.” Die rol van ‘n nasionale polisiekommissaris “om die handhawing van die wet te respekteer en te beskerm”, is ook in ag geneem. Makhene het gesê Cele kon ook nie bewyse lewer om sy “dapper bewering dat die president se besluit op bymotiewe gegrond was” te staaf nie. Cele, wat tans die adjunk minister van landbou is, wil hê die kommissie se verslag moet ongeldig verklaar word.